Няколко неща, които човек може да научи само във влака : Chronicle.bg
Още от Chronicle 10 начина да „цакаме“ големите вериги 5 неща, които не трябва да споделяте във Facebook Човек и добре да живее, рано или късно попада във влака, а там може да види перфектна социологическа извадка. Само във влака човек може да усети истинския пулс на народа така, както дори Антон Хекимян не може да го хване. Предлагаме ви няколко неща, които човек може да научи само във влака: 1. Всички четат жълти вестници и решават судоку Ако сте си мислили, че вестникарската индустрия отмира, то със сигурност не сте се возили скоро във влак. Вестник до вестника, судоку до судокуто. Мнозинството предпочита издания, от които може да научи „10 тайни на отслабването от Гала“, „Шок! Джена отслабна“ или „Бомба! Глория остана сама (подзаглавие с миниатюрен шрифт: „… на гала вечеря“). Основен плюс на тези издания е, че винаги имат кръстословица или някаква друга игра за решаване, а след това стават за подпалки, за постилане и за нивелиране на мебели. 2. Прозорците са само да гледаш през тях. Ако можеш Първо правило в пътуването с влак е колкото и силно да мирише в купето, да не отваряш прозореца – половината пътници ще скочат, че им е студено/духа им/ще настинат. През него можеш само да гледаш и то – ако не е омазан от какво ли не. До пристигането на влака вече разбираш защо всяко купе мирише толкова силно. 3. Илюминати може и да няма, но ТЕ са виновни за всичко Не е нужно да знаете какво са илюминатите, защото във влака е ясно, че ТЕ са виновни за всичко. Тук ТЕ не са зелени човечета с плоски глави и триъгълно сключени пръсти, а политиците, управниците, властимащите, „ония мискини отгоре“ и др. ТЕ държат народа беден и гладен. ТЕ нарочно ни тровят с ваксини и лош въздух, за да умрем по-рано. ТЕ ни карат да си купуваме лекарства, докато ние и без тях можем да живеем до 100 години. ТЕ искат да сме болни. И всичко това – съпроводено с посръбване от бутилчица ракия в 9 сутринта и сандвич с хляб и сланинка. 4. Всички обичат иновации, освен хората във влака Влакът е бавен, стар, без вентилация. Но така си е най-добре. Ако обновят тук вагоните като на Запад, няма как да се пренасят саксии с разсад и кофи с кисело зеле от Долно Церовене до София и обратно. Освен това въпреки забраната за пушене в БДЖ, това е единственият транспорт, в който все още може да се пуши – по четирима души се събират в тоалетната „пушком“ без проблем. 5. Всички познават цялата ти рода Ако събеседникът ти е над 65 и често пътува с влак, то той и е общителен. „Ти какво ще правиш в Септември, да нямаш някой оттам? Аз едно време живеех в Септември, познавам ги всичките, имаше там една Пепа… ма тя баба ти как се казва?“ Дори и да отговаряш с „не“ на всичко, фактът, че реагираш, те прави добър слушател. Продължава се с истории от „едно време“ и накрая винаги стигаме до съвременната политика, турците, циганите, европейците и НАТО и как всеки иска да обере народа.